Forseti Úkraínu kallar eftir friðarviðræðum við Rússa sem fyrst. Hundruð eru enn föst í kjallara leikhúss í Mariupol sem jafnað var við jörðu á dögunum.
Í ávarpi í seint í gærkvöld hvatti Volodymyr Zelenský, forseti Úkraínu, Rússa til að mæta til raunverulegra friðarviðræðna, eins og hann orðaði það.
And I want everyone to hear me now, especially in Moscow. It`s time to meet. Time to talk. It is time to restore territorial integrity and justice for Ukraine. Otherwise, Russia`s losses will be so huge that several generations will not be enough to rebound.
Zelensky sagði tíma til kominn til að hittast og ræða saman og til að skila aftur yfirráðasvæði Úkraínu. Ef ekki, verði tjón Rússlands svo mikið, að það eigi eftir að taka margar kynslóðir að jafna sig á því.
Um þrjú hundruð þúsund eru enn föst í borginni Mariupol, án hita, rafmagns og vatns. Hundruð eru föst í kjallara leikhúss sem sprengt var á dögunum. Björgunarstarf gengur hægt því barist er á götum miðborgarinnar. Tekist hefur að bjarga 130 manns úr rústunum.
Zelenský, og reyndar fleiri, hafa líkt umsátrinu um Mariupol við umsátur Þjóðverja um Sankti Pétursborg í Rússlandi, sem þá hét Leníngrad, í seinni heimsstyrjöld. Þýski herinn sat um borgina og varpaði á hana sprengjum frá 1941 til 1944 með þeim afleðingum að hundruðir þúsunda biðu bana, ýmist úr hungri, sjúkdómum eða í sprengjuárásum. Breski fjölmiðillinn Guardian fjallaði á dögunum um Alevtinu Sherninu, sem lifði af umsátrið um Leníngrad sem barn. Nú áttatíu árum síðar býr hún í borginni Kharkiv í Úkraínu, þar sem rússneski herinn hefur látið sprengjum rigna síðustu daga. Alevtina er orðin níræð og of veikburða til að leggja á flótta. Guardian ræddi við tengdadóttur hennar sem finnur til mikillar reiði við tilhugsunina um að Alevtina hafi fyrstu ár ævinnar þjáðst úr hungri, kulda og ótta í umsátrinu um Leníngrad og verji svo síðustu árum ævinnar við svipaðar aðstæður.

Forseti Úkraínu kallar eftir raunverulegum friðarviðræðum við Rússa til að binda endi á stríðið í Úkraínu. Hann líkir umsátrinu um borgina Mariupol við umsátur Þjóðverja um Leníngrad í Rússlandi í síðari heimsstyrjöld. 